মানবসম্পদবিকাশমন্ত্রক
কেন্দ্রীয় সহায়তাপুষ্ট প্রযুক্তি প্রতিষ্ঠানগুলির অধিকর্তাদের সঙ্গে প্রধানমন্ত্রীর মতবিনিময়
দ্রুত কারিগরি সমাধানসূত্র দেওয়ার জন্য তরুণ উদ্ভাবকদের প্রয়াসের প্রশংসা করলেন প্রধানমন্ত্রী
আগামী দশকগুলিতে আমাদের প্রযুক্তি সম্পর্কিত তথা গবেষণা ও উন্নয়নমূলক প্রতিষ্ঠানগুলি গুরুত্বপূর্ণ ভূমিকা পালন করবে: প্রধানমন্ত্রী
বিভিন্ন ক্ষেত্রে বিশেষ করে, কোভিড সম্পর্কিত চালু গবেষণা ও উন্নয়নমূলক কাজকর্মগুলি সম্পর্কে প্রধানমন্ত্রীকে অবহিত করা হয়েছে
নতুন দিল্লি, ৮ জুলাই, ২০২১
প্রধানমন্ত্রী শ্রী নরেন্দ্র মোদী আজ ভিডিও কনফারেন্সের মাধ্যমে কেন্দ্রীয় সহায়তাপুষ্ট প্রযুক্তি প্রতিষ্ঠানগুলির অধিকর্তাদের সঙ্গে মতবিনিময় করেন। এই মতবিনিময় অনুষ্ঠানে প্রযুক্তি প্রতিষ্ঠানের ১০০ জনেরও বেশি অধিকর্তা যোগ দেন। মতবিনিময় অনুষ্ঠানে কেন্দ্রীয় শিক্ষা মন্ত্রী শ্রী ধর্মেন্দ্র প্রধান, বিভাগীয় প্রতিমন্ত্রী শ্রীমতী অন্নপূর্ণা দেবী, ডঃ রাজকুমার রঞ্জন সিং এবং ডঃ সুভাষ সরকার সহ মন্ত্রকের উচ্চপদস্থ আধিকারিকরা উপস্থিত ছিলেন।
কোভিডজনিত চ্যালেঞ্জ মোকাবিলায় প্রধানমন্ত্রী প্রযুক্তি প্রতিষ্ঠানগুলির গবেষণা ও উন্নয়নধর্মী কাজকর্মের প্রশংসা করেন। তিনি দ্রুত প্রযুক্তিগত সমাধানসূত্র খুঁজে বের করার লক্ষ্যে তরুণ উদ্ভাবকদের প্রচেষ্টার প্রশংসা করেছেন।
পরিবর্তিত পরিস্থিতি ও উদ্ভূত চ্যালেঞ্জ মোকাবিলা করতে সক্ষম উচ্চ শিক্ষা ও কারিগরি শিক্ষা প্রবর্তনের প্রয়োজনীয়তার ওপর প্রধানমন্ত্রী জোর দেন। তিনি আরও বলেন, এ ধরনের পরিস্থিতির সঙ্গে মানিয়ে নিতে প্রতিষ্ঠানগুলির পুনর্মূল্যায়ন এবং নতুনত্বকে আত্মস্থ করা প্রয়োজন, যাতে তারা দেশ ও সমাজের বর্তমান তথা ভবিষ্যৎ চাহিদা অনুযায়ী বিকল্প ও উদ্ভাবনমূলক মডেল উদ্ভাবন করতে পারে। ‘আমাদের উচ্চ শিক্ষা এবং প্রযুক্তি প্রতিষ্ঠানগুলিকে চতুর্থ শিল্প বিপ্লবের বিষয়টি বিবেচনায় রেখে ক্রমপরিবর্তনশীল পরিস্থিতির প্রেক্ষিতে দেশের যুবসম্প্রদায়কে প্রস্তুত করে তুলতে হবে’, বলে প্রধানমন্ত্রী জোর দেন।
শ্রী মোদী এক নমনীয়, সরল এবং শিক্ষার্থীদের প্রয়োজনীয়তা অনুযায়ী শিক্ষার সুযোগ-সুবিধা পৌঁছে দিতে শিক্ষা-মডেল গড়ে তোলার লক্ষ্যে আরও উদ্যোগী হওয়ার কথা বলেন। এ সম্পর্কে তিনি আরও বলেন, শিক্ষার্থীদের চাহিদা অনুযায়ী আদর্শ, নমনীয় ও সরল শিক্ষা ব্যবস্থার মূল মন্ত্রই হ’ল সমতা, সামঞ্জস্যতা ও সহজলভ্যতা।
প্রধানমন্ত্রী গত কয়েক বছরে উচ্চ শিক্ষা ক্ষেত্রে নাম নথিভুক্তিকরণের হার বৃদ্ধি পাওয়ায় সন্তোষ প্রকাশ করেন। এ সম্পর্কে তিনি আরও বলেন, উচ্চ শিক্ষায় নাম নথিভুক্তিকরণের সংখ্যা বাড়ানোর ক্ষেত্রে শিক্ষা প্রতিষ্ঠানগুলি ডিজিটাইজেশন গুরুত্বপূর্ণ ভূমিকা পালন করতে পারে। এর ফলে, ছাত্রছাত্রীরাও সহজেই গুণগতমানের শিক্ষার সুযোগ-সুবিধা পাবে। প্রধানমন্ত্রী অনলাইনে স্নাতক ও স্নাতকোত্তর প্রদান কর্মসূচি চালু করার ক্ষেত্রে উচ্চ শিক্ষা প্রতিষ্ঠানগুলি যে সমস্ত উদ্যোগ নিয়েছে, তার প্রশংসা করেন।
প্রধানমন্ত্রী জোর দিয়ে বলেন, “ভারতীয় ভাষাগুলি এমন এক প্রযুক্তি শিক্ষার অনুকূল বাতাবরণ গড়ে তুলবে, যার ফলে আঞ্চলিক ভাষাগুলিতে বিশ্বের অগ্রণী প্রতিষ্ঠানগুলির প্রকাশিত জার্নাল বা সমীক্ষাপত্র অনুবাদ করা যাবে”।
প্রধানমন্ত্রী বলেন, আত্মনির্ভর ভারত অভিযান আগামী ২৫ বছরে, যখন আমরা স্বাধীনতার শতবার্ষিকী উদযাপন করবো, তখন ভারতের স্বপ্ন ও প্রত্যাশার ভিত্তি গড়ে দেবে। আগামী দশকে প্রযুক্তি তথা গবেষণা ও উন্নয়নমূলক প্রতিষ্ঠানগুলি গুরুত্বপূর্ণ ভূমিকা নেবে বলে উল্লেখ করে প্রধানমন্ত্রী বলেন, তখন এই দশককে ভারতের টেকএড হিসাবে গণ্য করা হবে।
প্রধানমন্ত্রী আরও বলেন, “শিক্ষা, স্বাস্থ্য, কৃষি, প্রতিরক্ষা এবং সাইবার প্রযুক্তির ক্ষেত্রে ভবিষ্যতমুখী সমাধাসূত্র খুঁজে বের করার ওপর আমাদের অগ্রাধিকার দিতে হবে”।
এই উপলক্ষে শ্রী প্রধান বলেন, দীর্ঘ ৩৪ বছর পর ভারতে নতুন শিক্ষানীতি চালু হয়েছে। জাতীয় স্তরে এই শিক্ষানীতি চালু হওয়ার ফলে ভারতীয় শিক্ষা ব্যবস্থা একবিংশ শতাব্দীর উপযোগী হয়ে ওঠার ক্ষেত্রে কয়েক কদম অগ্রসর হবে। তিনি বলেন, ভারতকে এক জ্ঞান-ভিত্তিক সমাজে পরিণত করার লক্ষ্যে ছাত্র-ছাত্রী ও যুবসম্প্রদায়কে সক্রিয় অংশিদার হিসেবে সামিল করতে সরকার অঙ্গিকারবদ্ধ।
শ্রী প্রধান জোর দিয়ে বলেন, জাতীয় শিক্ষানীতি উদ্ভাবক থেকে গবেষক এবং বিজ্ঞানীদের প্রত্যাশা পূরণে কার্যকর ভূমিকা নেবে।
এই মতবিনিময় অনুষ্ঠানে ব্যাঙ্গালোরের ইন্ডিয়ান ইন্সটিটিউট অফ সায়েন্স – এর অধ্যাপক গোবিন্দন রঙ্গরাজন, বোম্বে আইআইটি-র অধ্যাপক শুভাশিষ চৌধুরী, মাদ্রাজ আইআইটি’র অধ্যাপক ভাস্কর রামামূর্তি এবং কানপুর আইআইটি-র অধ্যাপক অজয় কারান্ডিকা নিজ নিজ প্রতিষ্ঠানে চালু বিভিন্ন কর্মসূচি ও গবেষণাধর্মী কাজকর্ম সম্পর্কে প্রধানমন্ত্রীকে অবহিত করেন। এছাড়াও, কোভিড সম্পর্কিত গবেষণা, নমুনা পরীক্ষার নতুন পদ্ধতি উদ্ভাবন, কোভিড টিকার উদ্ভাবন, সম্পূর্ণ দেশীয় পদ্ধতিতে অক্সিজেন কনসেন্ট্রেটর, অক্সিজেন জেনারেটর, ক্যান্সার সেল থেরাপি, মডুলার হাসপাতাল, হটস্পট প্রেডিকশন, ভেন্টিলেটর উৎপাদন প্রভৃতি সম্পর্কে প্রধানমন্ত্রীকে অবহিত করা হয়। এর পাশাপাশি, শিক্ষা প্রতিষ্ঠানগুলিতে নতুন শিক্ষা সূচি, বিশেষ করে যে সমস্ত পাঠ্যক্রম অনলাইন পদ্ধতিতে ছাত্রছাত্রীদের সুবিধার জন্য আর্থিক ও প্রযুক্তি সম্পর্কিত পরিবর্তিত পরিস্থিতির প্রেক্ষিতে চালু করার পরিকল্পনা রয়েছে, সে সম্পর্কেও শ্রী মোদীকে অবহিত করা হয়।
CG/BD/AS/
(Visitor Counter : 111